Document ID: 31998L0058

Reference:
EUR-Lex - 31998L0058 - SK
Dôležité právne oznámenie
|
31998L0058
Smernica Rady 98/58/EC z 20. júla 1998 o ochrane zvierat chovaných na hospodárske účely
Úradný vestník L 221 , 08/08/1998 S. 0023 - 0027 CS.ES Kapitola 3 Zväzok 23 S. 316  - 320 ET.ES Kapitola 3 Zväzok 23 S. 316  - 320 HU.ES Kapitola 3 Zväzok 23 S. 316  - 320 LT.ES Kapitola 3 Zväzok 23 S. 316  - 320 LV.ES Kapitola 3 Zväzok 23 S. 316  - 320 MT.ES Kapitola 3 Zväzok 23 S. 316  - 320 PL.ES Kapitola 3 Zväzok 23 S. 316  - 320 SK.ES Kapitola 3 Zväzok 23 S. 316  - 320 SL.ES Kapitola 3 Zväzok 23 S. 316  - 320
Smernica Rady 98/58/ECz 20. júla 1998o ochrane zvierat chovaných na hospodárske účelyRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä jej článok 43,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Hospodárskeho a sociálneho výboru [3],keďže všetky členské štáty ratifikovali Európsky dohovor o ochrane zvierat chovaných na hospodárske účely (v ďalšom texte len "dohovor"); keďže tento dohovor schválilo aj spoločenstvo rozhodnutím78/923/EHS [4] a uložilo svoju schvaľovaciu listinu;keďže spoločenstvo ako zmluvná strana musí uviesť do života princípy ustanovené v dohovore;keďže medzi týmito princípmi je aj zabezpečenie ustajnenia, potravy, vody a starostlivosti primeranej fyziologickým a etologickým potrebám zvierat v súlade so získanými skúsenosťami a vedeckými znalosťami;keďže je tiež potrebné, aby spoločenstvo prijalo ďalšie ustanovenie na jednotné uplatňovanie dohovoru a jeho odporúčaní a pre osobitné pravidlá týkajúce sa uplatňovania tejto smernice;keďže Európsky parlament vo svojej rezolúcii z 20. februára 1987 o politike vhodných životných podmienok zvierat [5] požiadal Komisiu, aby vypracovala návrhy pravidiel spoločenstva týkajúce sa všeobecných aspektov chovu dobytka;keďže Vyhlásenie č. 24, ktoré je prílohou Záverečného aktu Zmluvy o založení Európskej únie, žiada európske inštitúcie a členské štáty, aby pri vypracovávaní návrhov a uplatňovaní právnych predpisov spoločenstva, najmä právnych predpisov upravujúcich spoločnú poľnohospodársku politiku, venovali plnú pozornosť požiadavkám na vhodné životné podmienky zvierat;keďže rozdiely, ktoré môžu deformovať podmienky voľnej súťaže, narušujú hladké fungovanie organizácie trhu so zvieratami;keďže z tohto dôvodu existuje potreba vytvoriť spoločné minimálne normy ochrany zvierat chovaných na hospodárske účely s cieľom zabezpečovať racionálny rozvoj výroby a uľahčovať organizáciu trhu so zvieratami; keďže je za týmto účelom vhodné zohľadniť ustanovenia o vhodných životných podmienkach zvierat, ktoré už sú stanovené v pravidlách spoločenstva;keďže by sa malo vykonať porovnávacie preskúmanie ustanovení o vhodných životných podmienkach zvierat platných v spoločenstve a v určitých nečlenských krajinách spolu s jeho vyhodnotením s cieľom určiť charakter budúcich iniciatív spoločenstva zameraných na vylúčenie deformácií konkurencie,PRIJALA TÚTO SMERNICU:Článok 11. Touto smernicou sa ustanovujú minimálne normy ochrany zvierat chovaných na hospodárske účely.2. Nevzťahuje sa na:a) zvieratá žijúce vo voľnej prírode;b) zvieratá určené na účasť v súťažiach, na výstavách, kultúrnych alebo športových podujatiach alebo činnostiach;c) pokusné alebo laboratórne zvieratá;d) všetky bezstavovce.3. Bez toho, aby boli dotknuté osobitné pravidlá spoločenstva ustanovené inde, táto smernica sa vzťahuje najmä na smernice 88/166/EHS [6], 91/629/EHS [7] a 91/630/EHS [8], ktoré zostávajú v platnosti.Článok 2Na účely tejto smernice platia tieto definície:1. "zviera": akékoľvek zviera (vrátane rýb, plazov alebo obojživelníkov) rozmnožované alebo chované kvôli produkcii potravín, vlny, kože alebo kožušiny alebo na iné hospodárske účely;2. "vlastník" alebo "chovateľ": akákoľvek fyzická alebo právnická osoba alebo osoby, ktoré sú trvalo alebo dočasne zodpovedné za zvieratá alebo sa o ne starajú;3. "príslušný orgán": príslušný orgán v zmysle článku 2 (6) smernice Rady 90/425/EHS z 26. júna 1990 týkajúcej sa veterinárnych a zootechnických kontrol uplatňovaných v obchode s určitými živými zvieratami a produktmi vnútri spoločenstva vzhľadom na doplnenie vnútorného trhu [9].Článok 3Členské štáty sú povinné prijať ustanovenie, ktorým zabezpečia, aby vlastníci alebo chovatelia vykonali všetky vhodné kroky na zabezpečenie vhodných životných podmienok zvierat, ktoré majú v starostlivosti a zabezpečia, aby sa týmto zvieratám nespôsobovala žiadna zbytočná bolesť, utrpenie alebo poranenie.Článok 4Členské štáty sú povinné zabezpečiť, aby podmienky, v ktorých sa zvieratá (okrem rýb, plazov a obojživelníkov) rozmnožujú alebo chovajú, vyhovovali ustanoveniam uvedeným v prílohe, so zreteľom na ich druh a stupeň vývoja, prispôsobenia a zdomácnenia a na ich fyziologické a etologické potreby a v súlade so získanými skúsenosťami a vedeckými znalosťami.Článok 51. Komisia je povinná predložiť Rade všetky návrhy, ktoré môžu byť potrebné na jednotné uplatňovanie Európskeho dohovoru o ochrane zvierat chovaných na hospodárske účely a, na základe vedeckého vyhodnotenia, všetky odporúčania vydané podľa tohto dohovoru a všetky vhodné osobitné pravidlá.2. Okrem toho je Komisia povinná každých päť rokov a po prvý raz po piatich rokoch od dátumu nadobudnutia účinnosti tejto smernice na základe skúseností získaných od začiatku uplatňovania tejto smernice, najmä tých, ktoré sa týkajú opatrení uvedených v odseku 1 a technického a vedeckého vývoja, predložiť Rade správu sprevádzanú akýmikoľvek vhodnými návrhmi zohľadňujúcimi závery tejto správy.3. Rada je povinná rozhodnúť o týchto návrhoch kvalifikovanou väčšinou.Článok 61. Členské štáty sú povinné zabezpečiť, aby príslušné orgány vykonávali kontroly zamerané na dodržiavanie ustanovení tejto smernice. Tieto kontroly je možné vykonávať súčasne s kontrolami na iné účely.2. Počnúc termínom určeným v súlade s postupom ustanoveným v odseku 3 sú členské štáty povinné predkladať Komisii správy o kontrolách požadovaných podľa odseku 1. Komisia je povinná predkladať súhrny z týchto správ Stálemu veterinárnemu výboru.3. Komisia je povinná predložiť pred 1. júlom 1999 v súlade s postupom ustanoveným v článku 9 návrhy vzhľadom na harmonizáciu:a) kontrol požadovaných podľa odseku 1;b) formátu, obsahu a frekvencie predkladania správ uvedených v odseku 2.Článok 71. Vždy, keď sa to pri jednotnom uplatňovaní požiadaviek tejto smernice ukáže potrebné, môžu veterinárni odborníci Komisie v spolupráci s príslušnými orgánmi:a) overovať, či členské štáty plnia uvedené požiadavky;b) vykonávať miestne kontroly, ktorými budú zabezpečovať, aby sa kontroly vykonávali v súlade s touto smernicou.2. Členský štát, na území ktorého sa vykonáva kontrola, je povinný poskytnúť veterinárnym odborníkom Komisie všetku pomoc, o ktorú môžu pri plnení svojich úloh požiadať. Výsledok vykonaných kontrol sa musí ešte pred vypracovaním a rozoslaním záverečnej správy prerokovať s príslušným orgánom príslušného členského štátu.3. Príslušný orgán príslušného členského štátu je povinný prijať všetky opatrenia, ktoré môžu byť potrebné na zohľadnenie výsledkov kontroly.4. V prípade potreby musia byť v súlade s postupom ustanoveným v článku 9 prijaté podrobné pravidlá uplatňovania tohto článku.Článok 81. Komisia je povinná pred 30. júnom 1999 predložiť Rade správu o:- porovnaní medzi ustanoveniami o vhodných životných podmienkach zvierat v spoločenstve a v nečlenských krajinách, ktoré sú dodávateľmi do spoločenstva,- rozsahu dosiahnutia širšej medzinárodnej prijateľnosti princípov vhodných životných podmienok ustanovených v tejto smernici a- miere, v ktorej môžu byť ciele spoločenstva vo vzťahu k vhodným životným podmienkam zvierat ohrozené v dôsledku konkurencie nečlenských krajín, ktoré neuplatňujú rovnocenné normy.2. Správa uvedená v odseku 1 musí byť sprevádzaná všetkými potrebnými návrhmi zameranými na vylúčenie deformácií konkurencie.Článok 91. V prípade, že sa musí dodržať postup ustanovený v tomto článku, musí záležitosť bez meškania predložiť Stálemu veterinárnemu výboru ustanovenému smernicou 68/361/EHS [10], v ďalšom texte len "výbor", jeho predseda konajúci buď z vlastnej iniciatívy, alebo na žiadosť členského štátu.2. Predstaviteľ Komisie je povinný predložiť výboru návrh opatrení, ktoré je potrebné prijať. Výbor je povinný poskytnúť svoje stanovisko k návrhu v lehote, ktorú môže stanoviť predseda podľa miery naliehavosti záležitosti. V prípade rozhodnutí, o ktorých prijatie bola Rada požiadaná na základe návrhu Komisie, sa stanovisko prijíma väčšinou stanovenou v článku 148 (2) zmluvy. Hlasy predstaviteľov členských štátov zastúpených vo výbore sa vážia spôsobom stanoveným v uvedenom článku. Predseda nehlasuje.3. a) Komisia je povinná prijať plánované opatrenia, ak sú v súlade so stanoviskom výboru.b) Ak plánované opatrenia nie sú v súlade so stanoviskom výboru, alebo ak nebolo poskytnuté žiadne stanovisko, Komisia je povinná bez meškania predložiť Rade návrh súvisiaci s opatreniami, ktoré je potrebné prijať. Rada je povinná rozhodnúť kvalifikovanou väčšinou.Ak Rada do uplynutia trojmesačnej lehoty odo dňa predloženia návrhu nerozhodla, Komisia je povinná prijať navrhnuté opatrenia a okamžite ich realizovať okrem prípadov, keď Rada jednoduchou väčšinou rozhodla proti uvedeným opatreniam.Článok 101. Členské štáty sú povinné najneskôr do 31. decembra 1999 uviesť do platnosti zákony, iné predpisy a administratívne opatrenia, vrátane akýchkoľvek sankcií, potrebné na dosiahnutie súladu s touto smernicou, s výhradou akéhokoľvek odlišného rozhodnutia, ktoré prijme Rada vzhľadom na správu uvedenú v článku 8. Okamžite o tom budú informovať Komisiu.Keď členské štáty prijmú tieto opatrenia, musia v čase oficiálneho uverejnenia obsahovať odkaz na túto smernicu alebo musia byť takýmto odkazom sprevádzané. Členské štáty sú povinné stanoviť metódy formulovania takéhoto odkazu.2. Po 31. decembri 1999 však členské štáty môžu v súlade so všeobecnými pravidlami zmluvy udržiavať alebo uplatňovať na svojich územiach prísnejšie ustanovenia na ochranu zvierat chovaných na hospodárske účely, než sú ustanovenia uvedené v tejto smernici. Sú povinné informovať Komisiu o všetkých takýchto opatreniach.3. Členské štáty sú povinné oznámiť Komisii texty hlavných ustanovení vnútroštátneho práva, ktoré prijmú v oblasti upravenej touto smernicou.Článok 11Táto smernica nadobudne účinnosť v deň jej uverejnenia v Úradnom vestníku Európskych spoločenstiev.Článok 12Táto smernica je adresovaná členským štátom.V Bruseli 20. júla 1998Za RaduPredsedaW. Molterer[1] Ú. v. ES C 156, 23.6.1992, s. 11.[2] Ú. v. ES C 337, 21.12.1992, s. 225.[3] Ú. v. ES C 332, 16.12.1992, s. 22.[4] Ú. v. ES L 323, 17.11.1978, s. 12.[5] Ú. v. ES C 76, 23.3.1987, s. 185.[6] Smernica Rady 88/166/EHS zo 7. marca 1998, ktorá je v súlade s rozsudkom Súdneho dvora v prípade 131/86, (anulovanie smernice Rady 86/113/EHS z 25. marca 1986, ktorá ustanovuje minimálne normy ochrany nosníc chovaných v hromadných klietkach) (Ú. v. ES L 74, 19.3.1988, s. 83).[7] Smernica Rady 91/629/EHS z 19. novembra 1991, ktorá ustanovuje minimálne normy ochrany teliat (Ú. v. ES L 340, 11.12.1991, s. 28.). Smernica bola naposledy zmenená a doplnená smernicou 97/2/ES (Ú. v. ES L 25, 28.1.1997, s. 24).[8] Smernica Rady 91/630/EHS z 19. novembra 1991, ktorá ustanovuje minimálne normy ochrany ošípaných (Ú. v. ES L 340, 11.12.1991, s. 33).[9] Ú. v. ES L 224, 18.8.1990, s. 29. Smernica bola naposledy zmenená a doplnená smernicou 92/118/EHS (Ú. v. ES L 62, 15.3.1993, s. 49).[10] Ú. v. ES L 255, 18.10.1968, s. 23.--------------------------------------------------PRÍLOHAPracovníci1. O zvieratá sa musí starať dostatočný počet pracovníkov s primeranými schopnosťami, znalosťami a odbornou spôsobilosťou.Kontrola2. Všetky zvieratá chované v chovných systémoch, v ktorých ich životné podmienky závisia od častej starostlivosti človeka, sa musia kontrolovať najmenej raz za deň. Zvieratá v ostatných systémoch sa musia kontrolovať v intervaloch dostatočných na to, aby sa predchádzalo akémukoľvek ich utrpeniu.3. Musí byť k dispozícii primerané osvetlenie (pevné alebo prenosné), ktoré umožní zvieratá kedykoľvek dôkladne skontrolovať.4. O každé zviera, ktoré sa zdá byť choré alebo zranené, musí byť bezodkladne vhodne postarané a v prípade, ak zviera nereaguje na takúto starostlivosť, musí sa čo najskôr zabezpečiť veterinárna pomoc. Ak je to potrebné, choré alebo zranené zvieratá musia byť oddelené vo vhodnom priestore, ktorý je, ak je to vhodné, vybavený suchou pohodlnou podstielkou.Vedenie záznamov5. Vlastník alebo chovateľ zvierat musí pri každej kontrole viesť záznam o každom poskytnutom zdravotnom ošetrení a o zistenom počte úmrtí.V prípadoch, keď sa vyžaduje zaznamenávať rovnocenné informácie na iné účely, tieto informácie stačia aj na účely tejto smernice.6. Tieto záznamy sa musia uchovávať po dobu najmenej troch rokov a musia byť dané k dispozícii príslušnému orgánu pri výkone kontroly, alebo keď sa vyžadujú v iných prípadoch.Sloboda pohybu7. Sloboda pohybu zvieraťa so zreteľom na jeho druh a v súlade so získanými skúsenosťami a vedeckými znalosťami nesmie byť obmedzená takým spôsobom, ktorý by mu mohol spôsobiť zbytočné utrpenie alebo poranenie.Keď je zviera nepretržite alebo pravidelne priviazané alebo zatvorené, musí mu byť poskytnutý priestor primeraný jeho fyziologickým a etologickým potrebám a v súlade so získanými skúsenosťami a vedeckými poznatkami.Budovy a ustajnenie8. Materiály používané pri výstavbe ustajnenia a najmä pri výstavbe ohrád a zariadení, s ktorými zvieratá môžu prísť do styku, nesmú byť pre zvieratá škodlivé a musia sa dať dôkladne vyčistiť a dezinfikovať.9. Ustajnenie a príslušenstvo pre zabezpečenie zvierat musí byť skonštruované a udržiavané tak, aby sa na ňom nevyskytovali ostré hrany alebo výčnelky, ktoré by mohli spôsobiť zvieratám poranenie.10. Cirkulácia vzduchu, prašnosť, teplota, relatívna vlhkosť vzduchu a koncentrácie plynov sa musia udržiavať v medziach, ktoré nie sú škodlivé pre zvieratá.11. Zvieratá chované v budovách nesmú byť držané v stálej tme ani bez vhodnej doby, počas ktorej si odpočinú od umelého osvetlenia. V prípade, že prirodzené osvetlenie nie je dostatočné intenzívne na to, aby spĺňalo fyziologické a etologické potreby zvierat, musí sa zabezpečiť primerané umelé osvetlenie.Zvieratá, ktoré sa nechovajú v budovách12. Zvieratám, ktoré sa nechovajú v budovách, musí byť podľa potreby a možností poskytnutá ochrana pred nepriaznivými poveternostnými podmienkami, dravcami a zdravotnými rizikami.Automatické alebo mechanické zariadenia13. Všetky automatizované alebo mechanické zariadenia dôležité pre zdravie a vhodné životné podmienky zvierat sa musia kontrolovať aspoň raz denne. Ak sa objavia chyby, musia byť okamžite odstránené, alebo, ak to nie je možné, musia sa vykonať vhodné kroky na zabezpečenie zdravia a vhodných životných podmienok zvierat.Ak zdravie a vhodné životné podmienky zvierat závisia od systému umelej ventilácie, musí sa zabezpečiť vhodný záložný systém, ktorý bude v prípade výpadku základného systému garantovať obnovu vzduchu, a tým i zachovanie zdravia a vhodných životných podmienok zvierat a musí sa zabezpečiť aj signalizačný systém, ktorý bude vysielať výstrahu v prípade poruchy. Signalizačný systém sa musí pravidelne skúšať.Potrava, voda a iné látky14. Zvieratám sa musí poskytovať plnohodnotná výživa primeraná ich veku a druhu, ktorú musia dostať v dostatočnom množstve, a ktorá ich udrží v dobrom zdravotnom stave a uspokojí ich potreby výživy. Žiadnemu zvieraťu by sa nemala poskytovať potrava alebo tekutina takým spôsobom, ktorý mu môže spôsobiť zbytočné utrpenie alebo poranenie a táto potrava alebo tekutina ani nesmie obsahovať žiadnu látku s takýmito účinkami.15. Všetky zvieratá musia mať prístup ku krmivu v intervaloch primeraných ich fyziologickým potrebám.16. Všetky zvieratá musia mať prístup k vhodnému zdroju vody, alebo musia mať možnosť uspokojovať svoje potreby príjmu tekutín inými prostriedkami.17. Kŕmiace a napájacie zariadenie musí byť navrhnuté, skonštruované a umiestnené tak, aby sa minimalizovalo znečistenie potravy a vody a škodlivé účinky súperenia medzi zvieratami.18. Zvieraťu sa nesmie podávať žiadna iná látka okrem látok podávaných na terapeutické alebo profylaktické účely alebo na účely zootechnického ošetrovania definované v článku 1 (2) c) smernice 96/22/EHS [1], pokiaľ sa vedeckými štúdiami o vhodných životných podmienkach zvierat alebo na základe získaných skúseností nepreukáže, že účinok tejto látky nie je škodlivý pre zdravie alebo vhodné životné podmienky zvieraťa.Zmrzačenie19. Dovtedy, kým sa v súlade s postupom ustanoveným v článku 5 neprijmú osobitné ustanovenia týkajúce sa zmrzačenia, a bez toho, aby bola dotknutá smernica 91/630/EHS, platia príslušné vnútroštátne ustanovenia v súlade so všeobecnými ustanoveniami zmluvy.Rozmnožovacie postupy20. Prirodzené alebo umelé rozmnožovanie alebo rozmnožovacie postupy, ktoré ktorémukoľvek z dotknutých zvierat spôsobujú alebo pravdepodobne spôsobujú utrpenie alebo poranenia, sa nesmú vykonávať.Toto ustanovenie nesmie brániť používaniu určitých postupov, ktoré pravdepodobne spôsobia minimálne alebo momentálne utrpenie alebo poranenie, alebo ktoré si vyžadujú zásahy bez poranenia s trvalými následkami, v prípadoch, keď ich povoľujú vnútroštátne ustanovenia.21. Žiadne zviera sa nesmie chovať na hospodárske účely, pokiaľ sa na základe jeho genotypu alebo fenotypu nedá očakávať, že je možné chovať ho bez škodlivého účinku na jeho zdravie a vo vhodných životných podmienkach.[1] Smernica Rady 96/22/ES z 29. apríla 1996 o zákaze používania určitých látok, ktoré majú hormonálny alebo tyrostatický účinok a beta-agonistov pri chove dobytka (Ú. v. ES L 125, 23.5.1996, s. 3).--------------------------------------------------

Summary:
Ochrana hospodárskych zvierat
Ochrana hospodárskych zvierat
 
ZHRNUTIE K DOKUMENTU:
Smernica 98/58/ES – ochrana zvierat chovaných na hospodárske účely
AKÝ JE CIEĽ TEJTO SMERNICE?
Smernica stanovuje všeobecné pravidlá týkajúce sa ochrany hospodárskych zvierat bez ohľadu na druh.Pravidlá sa vzťahujú na hospodárske zvieratá vrátane rýb, plazov a obojživelníkov určené na produkciu potravín, vlny, kože alebo kožušiny alebo na iné hospodárske účely.
HLAVNÉ BODY
Všetky krajiny EÚ ratifikovali Európsky dohovor o ochrane zvierat chovaných na hospodárske účely. Jeho hlavné články sa týkajú zabezpečenia ustajnenia, potravy a starostlivosti primeranej potrebám týchto zvierat.Krajiny EÚ musia tieto požiadavky na vhodné životné podmienky zvierat zohľadniť pri vypracovaní a vykonávaní právnych predpisov EÚ najmä v oblasti poľnohospodárskej politiky.Zvieratá
Smernica sa vzťahuje na zvieratá (vrátane rýb, plazov a obojživelníkov) rozmnožované alebo chované kvôli produkcii potravín, vlny, kože alebo kožušiny alebo na iné hospodárske účely. Nevzťahuje sa na:voľne žijúce zvieratá,zvieratá určené na účasť na športových alebo kultúrnych podujatiach (výstavách),pokusné alebo laboratórne zvieratá,bezstavovce.Podrobnejšie informácie o osobitných kategóriách zvierat:ochrana nosníc,ochrana teliat,ochrana ošípaných.Podmienky chovu
Krajiny EÚ musia prijať pravidlá, ktorými zabezpečia, aby sa vlastníci alebo chovatelia zvierat starali o vhodné životné podmienky svojich zvierat a aby sa týmto zvieratám nespôsobovala žiadna zbytočná bolesť, utrpenie alebo poranenie. Podľa získaných skúseností a súčasných vedeckých znalostí súvisia podmienky chovu s nasledujúcimi aspektmi.Pracovníci: o zvieratá sa musí starať dostatočný počet pracovníkov s primeranými odbornými zručnosťami, znalosťami a schopnosťami.Kontroly: všetky zvieratá chované v chovných systémoch sa musia kontrolovať najmenej raz za deň. Zranené alebo choré zvieratá musia byť okamžite ošetrené a podľa potreby oddelené vo vhodnom priestore.Vedenie záznamov: vlastník alebo chovateľ zvierat musí uchovávať záznam o každom zdravotnom ošetrení najmenej tri roky.Sloboda pohybu: všetkým zvieratám, aj tým, ktoré sú priviazané, pripútané alebo zatvorené, musí byť poskytnutý dostatočný priestor na pohyb bez zbytočného utrpenia alebo poranenia.Budovy a ustajnenie: materiály používané pri výstavbe budov sa musia dať čistiť a dezinfikovať. Cirkulácia vzduchu, prašnosť, teplota a relatívna vlhkosť sa musia udržiavať v prijateľných medziach. Zvieratá chované v budovách nesmú byť držané v stálej tme ani nepretržite vystavené umelému osvetleniu.Automatické alebo mechanické zariadenia: automatické alebo mechanické zariadenia dôležité pre zdravie a vhodné životné podmienky zvierat sa musia kontrolovať aspoň raz denne. Ak sa používa systém umelej ventilácie, musí byť pripravený vhodný záložný systém, ktorý bude garantovať dostatočnú obnovu vzduchu.Potrava, voda a iné látky: zvieratám sa musí poskytovať plnohodnotná a primeraná výživa, ktorú musia dostávať v dostatočnom množstve a v pravidelných intervaloch. Všetky ostatné látky okrem látok podávaných z liečebných alebo profylaktických dôvodov alebo na účely zootechnického ošetrovania sú zakázané. Kŕmiace a napájacie zariadenie musí okrem toho minimalizovať riziko znečistenia.Zmrzačenie: platia vnútroštátne pravidlá o zmrzačení.Rozmnožovacie postupy: nesmú sa používať rozmnožovacie postupy, ktoré spôsobujú utrpenie alebo poranenie, okrem takých, ktorých dopad je minimálny, krátky alebo výslovne povolený vnútroštátnymi orgánmi. Žiadne zviera sa nesmie chovať na hospodárske účely, ak to má škodlivý účinok na jeho zdravie alebo vhodné životné podmienky.Kontroly
Krajiny EÚ musia uskutočniť potrebné kroky na zabezpečenie toho, aby príslušné vnútroštátne orgány vykonávali kontroly. Správy o týchto kontrolách musia predkladať Európskej komisii, ktorá ich použije na formuláciu návrhov na harmonizáciu kontrol.
Vyhodnotenie a vykonávanie
Každých 5 rokov musí Komisia predložiť Rade správu o vykonávaní smernice spolu s prípadnými návrhmi na zlepšenie. Rada túto správu prijíma kvalifikovanou väčšinou.
Krajiny EÚ si môžu ponechať alebo môžu zaviesť prísnejšie ustanovenia.
Nariadenie o úradných kontrolách
Nariadenie (EÚ) 2017/625, nový právny predpis EÚ o úradných kontrolách potravín pre ľudí a krmív pre zvieratá, mení určité menšie technické detaily smernice. Tieto zmeny sa budú uplatňovať od 14. decembra 2019.
ODKEDY SA SMERNICA UPLATŇUJE?
Uplatňuje sa od 8. augusta 1998. Krajiny EÚ ju mali transponovať do vnútroštátnych právnych predpisov do 31. decembra 1999.
KONTEXT
Ďalšie informácie:Vhodné životné podmienky hospodárskych zvierat (Európska komisia).
HLAVNÝ DOKUMENT
Smernica Rady 98/58/EC z 20. júla 1998 o ochrane zvierat chovaných na hospodárske účely (Ú. v. ES L 221, 8.8.1998, s. 23 – 27)
Následné zmeny smernice 98/58/ES boli zapracované do pôvodného dokumentu. Toto konsolidované znenie slúži len na dokumentačné účely.
SÚVISIACE DOKUMENTY
Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1 – 142)
Pozri konsolidované znenie
Rozhodnutie Komisie 2006/778/ES zo 14. novembra 2006 o minimálnych požiadavkách na zber informácií počas kontrol miest produkcie, na ktorých sa určité zvieratá chovajú na hospodárske účely (Ú. v. EÚ L 314, 15.11.2006, s. 39 – 47)
Pozri konsolidované znenie.
Posledná aktualizácia 13.11.2017